text: Kom med et godt forslag til politikerne - måske ender det i byrådet
  22 august 2018 kl. 12.43
  På Varde Kommunes hjemmeside er det nu muligt at stille borgerforslag, som kommer på dagsordenen i byrådet, hvis det får nok opbakning.
  Har du en rigtig god idé, som du tror er så god, så den får støtte fra mindst 1141 stemmeberettigede borgere i Varde Kommune, så er muligheden der nu.
  Som den første af de syd- og sønderjyske kommuner er det på Varde Kommunes hjemmeside fra onsdag den 22. august muligt at stille et forslag eller stemme på andres borgerforslag.
  Mere aktive borgere
  - Vi ønsker en kommune, hvor aktive borgere driver udviklingen i samarbejde med kommunen. Det kræver blandt andet, at borgerne engagerer sig i lokaldemokratiet, og det får de nu mulighed for, siger borgmester Erik Buhl.
  Borgerne kan dog fortsat kontakte politikerne direkte, hvis de har en sag. Men nu er det muligt at stille et borgerforslag, som ikke er afhængigt af, at et byrådsmedlem har interesse for emnet, fortæller Erik Buhl.
  Fakta om borgerforslag i Varde Kommune.
  Et forslag kræver 1.141 stemmer, før det kommer på dagsordenen i Byrådet. Det svarer til antal afgivne stemmer ved seneste kommunalvalg per byrådsmandat. Hvis forslaget ikke har opnået nok stemmer efter ét år, fjernes det. Kun borgere i Varde Kommune kan oprette forslag. Forslaget skal have relevans i forhold til den type opgaver, kommunen løser, og der må ikke være truffet beslutning om et forslag stillet de seneste to år. For at stemme på et forslag skal man have almindelig valgret og være borger i Varde Kommune. Man stiller forslag og stemmer på: vardekommune.dk/borgerforslag. Man kan også indlevere et forslag fysisk, ligesom fysiske underskrifter modtages på Varde Rådhus.
  
  